જો કે કલોલ, માણસા અને દહેગામ પંથકમાં વરસાદી વાતાવરણ સર્જાયુ હતું. પરંતુ સામાન્ય છાંટા પડ્યા હતાં. તેમ છતાં એકાદ બે દિવસમાં ધોધમાર વરસાદ થવાના સંજોગો સ્થાનિક હવામાન ખાતાના સૂત્રો દ્વારા જણાવાયા છે. માણસાથી મળતા અહેવાલ મુજબ રાત્રીના સમયે પણ વરસાદી વાતાવરણ બંધાતુ નજરે પડ્યુ હતું, પરંતુ વરસાદ થયો ન હતો. ગાંધીનગરમાં સિવિલથી પથિકા હોટલ વચ્ચેના રોડ ઉપર પાણી ભરાઇ જતાં ટ્રાફિક જામ થઇ ગયો હતો. આ ઉપરાંત ઘ-૪ સર્કલ પાસે અને ટાઉનહોલ કમ્પાઉન્ડમાં પણ પાણીનો ભરાવો થઇ ગયો હતો. ગાંધીનગર શહેર સહિત સમગ્ર પંથકમાં વરસાદ તૂટી પડ્યો હતો. તેના કારણે હાઇવે ઉપરથી પસાર થતા ટૂવ્હીલર ચાલકો અટવાઇ પડ્યા હતાં. તેમજ કેટલાક નિચાણવાળા વિસ્તારોમાં પાણી ભરાઇ જતાં વાહન ચાલકો અટવાઇ ગયા હતાં.